
Резюме: Създаден на 22 януари 2026 г. като механизъм за мир, управление и възстановяване в Газа, Съветът за мир претендира за по-широк международен мандат. Статията поддържа, че неговата Харта, структура и правомощия са несъвместими с международното право и влизат в конфликт с институционалната система на ООН. Разглежда се и участието на България, като се застъпва виждането, че присъединяването ѝ противоречи на Конституцията и Уставът не следва да бъде ратифициран.

Abstract: Established on 22 January 2026 as a mechanism for peace, governance and reconstruction in Gaza, the Board of Peace claims a broader international mandate. The article argues that its Charter, structure and powers are incompatible with international law and conflict with the institutional system of the United Nations. It also examines Bulgaria’s participation, advancing the view that its accession would be contrary to the Constitution and that the Charter should not be ratified.

УВОД
Съветът за мир възниква в рамките на усилията за прекратяване на конфликта в Ивицата Газа и изграждане на механизъм за управление, стабилизация и възстановяване на територията след приключване на конфликта. Съветът за сигурност на Организацията на обединените нации с Резолюция 2803 (2025) приветства създаването на Съвета за мир като част от преходната уредба за Газа и го включва в институционалната рамка за изпълнение на Комплексния план за прекратяване на конфликта.[1] На 22 януари 2026 г. в Давос е проведена церемонията по учредяването на Съвета като международна организация и подписването на неговата Харта под ръководството на президента на САЩ – Доналд Тръмп.[2]
Съдържанието на Устава обаче показва, че амбициите на новата организация надхвърлят контекста на Газа, а мандатът ѝ е формулиран общо – насърчаване на стабилността, възстановяване на управление и установяване на траен мир в райони, засегнати или застрашени от конфликт.[3] Това поставя въпроса дали Съветът представлява допустима форма на международно сътрудничество или създава паралелна институционална структура с функции, които се пресичат със системата за колективна сигурност на ООН целта на организацията за поддържането на международните мир и сигурност.
България се включва в учредяването на организацията като Министерският съвет одобрява на Устава на Съвета за мир с Решение № 46 от 21 януари 2026 г. при условие на последваща ратификация, а на следващия ден България подписва Устава в Давос.[4] Последвалият опит на Народното събрание да задължи Министерския съвет да внесе законопроект за ратификация води до к.д. № 7/2026 г. По това дело с Решение № 9 от 25 юни 2026 г. Конституционният съд се произнася обявявайки решението на парламента за противоконституционно поради нарушение на установеното разпределение на компетентностите между Народното събрание и Министерския съвет.[5] Решението обаче не разрешава въпроса за конституционната допустимост на самото членство на България и за съответствието на Устава с Конституцията, а само анализира .
Настоящата статия разглежда именно тези два взаимносвързани проблема през международноправна и конституционноправна призма. От гледна точка на международното право се поддържа тезата, че общият мандат, структурата и правомощията на Съвета за мир влизат в противоречие с международноправния ред, изграден около Устава на ООН. На конституционноправно равнище се застъпва виждането, че Уставът е несъвместим с Конституцията на Република България, поради което не следва да бъде ратифициран.
УСТАВЪТ НА СЪВЕТА ЗА МИР И МЕЖДУНАРОДНОПРАВНИЯ РЕД
На първо място следва да се разгледат някои от най-очевидните проблеми на Съвета за мир и неговия Устав. Тази част е разделена на три сегмента, които засягат статуса на формированието, мандата на организацията и нарушения баланс на суверенното равенство на държавите в заложените в Устава разпоредби.
Международноправен статус и учредителен акт: Резолюция 2803 и Уставът на Съвета за мир
Един от най-спорните моменти е относно международноправния статус на Съвета за мир и неговата правосубектност като международна организация. Чл. 2, б. „a“ от Проекта на Кодификацията на Комисията по международно право относно отговорността на международните организации право определя международната организация като организация, създадена с международен договор или друг акт, регулиран от международното право, която притежава собствена международна правосубектност.[6] Това определение е възприето единодушно от Комисията и се възприема като отразяващо международноправния обичай.[7]
Следователно сам по себе си фактът, че Съветът за мир е посочен в Резолюция 2803 (2025) на Съвета за сигурност, не изключва възможността именно резолюцията да представлява негов учредителен акт. Текстът ѝ обаче води до обратния извод. При тълкуването на резолюции на Съвета за сигурност Международният съд приема, че наред с текста следва да бъдат отчетени обсъжданията, довели до приемането им, относимите разпоредби на Устава на ООН и всички други релевантни обстоятелства. В Съвещателното мнение относно независимостта на Косово Съдът допълнително подчертава значението на изявленията на членовете на Съвета, други негови резолюции и последващата практика на органите на ООН и засегнатите държави, като сам използва практиката на Съвета в сходни случаи като средство за тълкуване.[8]
В оперативен параграф 2 на Резолюция 2803 Съветът за сигурност не „създава“ Съвета за мир, а „приветства създаването“ му като преходна администрация с международна правосубектност и определя функции, свързани с възстановяването и преходното управление на Газа.[9] Използваната формулировка предполага съществуването на Съвета извън самата резолюция, а не конституирането му като орган посредством нея. Това се отличава например от Резолюция 827 (1993), с която Съветът за сигурност изрично „решава да създаде“ Международния наказателен трибунал за бивша Югославия и едновременно приема приложения към резолюцията Устав на Трибунала.[10] ICTY съответно представлява спомагателен орган на Съвета за сигурност по смисъла на чл. 29 от Устава на ООН. При Резолюция 2803 липсва както такова учредително волеизявление, така и квалифициране на Съвета за мир като орган в институционалната система на ООН.
Учредителният характер принадлежи по-скоро на Устава на Съвета за мир. Самият документ сам се определя като негова „учредителна Харта“, а чл. 1 изрично квалифицира Съвета като международна организация. Уставът съдържа и характерните за един учредителен международен договор елементи, включително уредби относно членство, органи, вземане на решения, финансиране, изменение, прекратяване и международноправен статут. Чл. 6, изрично предоставя на Съвета международна правосубектност и необходимата правоспособност за самостоятелно участие в международния и вътрешния правен оборот. 
Поради това не може да бъде споделено застъпеното в българските академични среди виждане, че Съветът за мир не представлява международна организация поради липсата на „ратифициран“ учредителен договор и ясно определена международна правосубектност.[11] Подобна теза, от една страна, въвежда несъществуващо общо изискване учредителният акт на международна организация непременно да бъде ратифициран международен договор, което противоречи на възприетото от Комисията по международно право определение. От друга страна, независимо от публикуването на Устава, налице е международен учредителен договор, който не само изрично определя Съвета като международна организация, но и му предоставя международна правосубектност и изгражда институционална структура, способна да формира воля, различна от тази на отделните държави членки.
По-правилно е да бъдат разграничени двете правни основания за дейността на Съвета. Резолюция 2803 служи за признание на неговото съществуване и международна правосубектност и го овластява с конкретни функции в рамките на установения за Газа преходен режим. Тя обаче не го учредява като международна организация, а учредителният акт е Уставът. Предвид гореизложеното и стриктно спрямо белезите на Устава, Съветът по-скоро следва да се третира като международна организация.
Мандатът на Съвета за мир и съвместимостта му с Устава на ООН
Един от основните проблеми на Съвета за мир е изключително широкия мандат, който си приписва, който се припокрива с отговорността на Съвета за сигурност за поддържане на международните мир и сигурност. Уставът на Съвета за мир възлага на организацията да насърчава стабилността, да възстановява законосъобразното управление и да осигурява траен мир в райони, засегнати или застрашени от конфликт, като същевременно председателят може да приема резолюции и други директиви за изпълнение на тази мисия.[12]
Уставът на ООН обаче установява специален режим за предприемането на принудителни мерки в защита на международния мир и сигурност. Съгласно чл. 39 именно Съветът за сигурност определя наличието на заплаха за мира, нарушение на мира или акт на агресия и решава дали следва да бъдат предприети мерките по чл. 41 и 42. Член 41 обхваща принудителни мерки, които не включват употреба на въоръжена сила, докато чл. 42 позволява предприемането на действия с въздушни, морски или сухопътни сили, когато невоенните мерки са недостатъчни. Дори регионалните организации, чието участие в поддържането на международния мир е изрично предвидено от Устава на ООН, не могат да предприемат принудителни действия без разрешение на Съвета за сигурност съгласно чл. 53. Следователно международен договор между ограничен кръг държави не може самостоятелно да изгради паралелна система за налагане на подобни мерки извън установения от глава VII режим.
Поради това общите формулировки на Устава на Съвета за мир, които предвиждат резолюции или директиви, които да бъдат използвани като основание за принудителни мерки по същество сходни с тези по чл. 41 или 42, са в пряк конфликт с установената от Устава на ООН система. В подобна хипотеза чл. 103 от Устава на ООН предвижда предимство на Устава на ООН пред противоречащите разпоредби от  Устава на Съвета за мир.
Суверенното равенство на държавите и положението на председателя
Допълнителни въпроси поражда институционната структура на Съвета за мир. Суверенното равенство е основен принцип на международното право, закрепен в чл. 2, § 1 от Устава на ООН. Декларация за принципите на международното право относно приятелските отношения и сътрудничеството между държавите в съответствие с Устава на ООН от 1970 г. го конкретизира, като приема, че всички държави са юридически равни и притежават равни права и задължения независимо от различията между тях.[13] Разбира се, това равноправие не е абсолютно – така например са постоянните членове на Съвета за сигурност, но това е по-скоро изключение, което се корени в самите основи на системата на ООН. 
Структурата на Съвета за мир обаче отива значително по-далеч. Формално всяка държава членка разполага с един глас, но решенията на мнозинството влизат в сила само след одобрение на председателя. Именно председателят кани държавите да членуват, решава за продължаването на членството им, одобрява дневния ред, избира и освобождава членовете на Изпълнителния съвет и може впоследствие да наложи вето върху всяко негово решение. Той е и последната инстанция по тълкуването и прилагането на Устава и може самостоятелно да приема резолюции и директиви от името на Съвета.[14]
Особено необичайно е, че тези правомощия не са предоставени на определена държава или на председател, избиран от държавите членки, а непосредствено на Доналд Тръмп като физическо лице, отделно от качеството му на президент на САЩ. Председателят сам определя своя наследник, а замяната му е възможна единствено при доброволно оттегляне или неспособност, установена единодушно от Изпълнителния съвет, чиито членове от своя страна са назначени от него. Председателят разполага дори с правомощието да определя продължаването или прекратяването на съществуването на организацията.[15]
Следователно правилото „една държава - един глас“ не отразява действителното разпределение на институционалната власт. Въпреки, че държавите-членки доброволно приемат тези условия, то в дългосрочен план този асиметричен модел на управление сериозно противоречи на принципа на суверенното равенство. Концентрацията на практически всички основни учредителни, изпълнителни, контролни и тълкувателни правомощия в едно физическо лице поставя под сериозно съмнение доколко организацията действително функционира като обединение на юридически равнопоставени държави, а не като своеобразен международен автократичен режим.
УСТАВЪТ НА СЪВЕТА ЗА МИР И КОНСТИТУЦИОННОПРАВНИЯ РЕД
В тази част, макар и да са застъпени някои въпроси на международното право основен фокус заемат конституционноправните аспекти. Разгледаните въпроси са два – влизането в сила на Устава и допустимостта на ратификацията.
Подписване, влизане в сила и правни последици преди ратификацията
Участието на Република България поставя на първо място въпроса за правните последици от подписването на Устава преди неговата ратификация. След церемонията в Давос министър-председателят Росен Желязков заяви, че присъединяването не е окончателно и че е необходимо одобрение от Народното събрание, „за да влезе в сила това присъединяване“, а до ратифицирането на Устава България няма задължения към организацията.[16] Първото твърдение съответства на конституционния режим на Република България, но второто не отчита напълно международноправните последици от подписването.
В действителност, чл. 85, ал. 1, т. 2 от Конституцията изисква международните договори относно участието на България в международни организации да бъдат ратифицирани със закон. Поради това подписването на Устава не може само по себе си да представлява окончателното съгласие на България да бъде обвързана от него. Това обаче не означава, че подписването е лишено от международноправни последици. Съгласно чл. 18, б. „a“ от Виенската конвенция за правото на договорите държавата, подписала договор при условие на последваща ратификация, е длъжна да се въздържа от действия, които биха осуетили неговите обект и цел, докато не заяви ясно намерението си да не става страна по него.
Допълнителна особеност произтича от самия Устав. Член 11.1(a) предвижда влизането му в сила след изразяване на съгласие за обвързване от три държави, а чл. 11.1(b) установява поначало временно прилагане от подписалите държави, чието вътрешно право изисква ратификация, освен ако при подписването уведомят председателя, че не могат да го прилагат временно. Този механизъм съответства на чл. 25 от Виенската конвенция, според който договор може да се прилага временно преди влизането му в сила, когато самият той предвижда това. В случая Министерският съвет впоследствие потвърждава, че България е уведомила американската страна, че няма да прилага временно Устава до неговата ратификация.[17]
Конституционна допустимост на ратификацията
Отделен е въпросът дали Уставът изобщо може да бъде ратифициран в настоящия му вид. Съгласно чл. 24, ал. 1 от Конституцията, външната политика се осъществява „в съответствие с принципите и нормите на международното право“, докато чл. 149, ал. 1, т. 4 допуска предварителен контрол на Конституционния съд за съответствието на сключен международен договор с Конституцията преди неговата ратификация. Ратификацията на Устава следователно е необходимо да бъде разглеждана в контекста на международноправните задължения в сила за Република България.
На първо място стои чл. 103 от Устава на ООН. При противоречие между задълженията на държава членка по Устава на ООН и задълженията ѝ по друг международен договор предимство имат първите. Член 30, § 1 от Виенската конвенция изрично затвърждава тази норма. Следователно Уставът на Съвета за мир не може да предостави на България правно основание да участва в принудителни мерки, които противоречат на режима по глава VII или на други задължения по Устава на ООН.
Още по-съществена граница поставят императивните норми на общото международно право. Съгласно чл. 53 от Виенската конвенция договор, който към момента на сключването си противоречи на норма jus cogens, е недействителен. Комисията по международно право включва забраната на агресията, включително употреба на сила извън предвидените в Устава на ООН хипотези, сред нормите с императивен характер.[18] Традиционно опазването на мира и сигурността се свързват именно с такива мерки, а неясният текст на Устава на Съвета за мир влиза в пряко противоречие с това. Именно по тази причина ратификацията му би била в разрез с общоприетите норми на международното право.
ЗАКЛЮЧЕНИЕ
Предвид изложеното, става ясно, че Уставът на съвета за мир съставлява реален риск за международноправния и конституционноправния ред. Именно по тази причина той не следва да се ратифицира. Но ключовият проблем не е единствено в ратификацията, а и в предварителното действие, което се предвижда, а и за непредсказуемия характер на поименния председател на организацията. Участието на България в подобна организация едновременно подкопава международноправното ѝ положение, но също така допринася за подронването на вече крехката система на международното право.

